open-index/open-wikipedia-markdown huggingface dataset:
St. Martin's Press

**St. Martin's Press** is in Amerikaanske útjouwerij dy't fêstige is yn New York. It is ien fan 'e grutste útjouwers fan Ingelsktalige boeken yn 'e Feriene Steaten, dy't jiers sa'n 700 nije titels útbringt ûnder in stikmannich ferskillende ymprints. St. Martin's Press waard oprjochte yn 1952 en makket diel út Macmillan Publishers, dat sels wer in ûnderdiel foarmet fan it Dútske útjouwersconcern Verlagsgruppe Georg von Holtzbrinck GmbH.

## Skiednis
De Britske útjouwerij Macmillan Publishers rjochte St. Martin's Press yn 1952 op as syn Amerikaanske ôfdieling. It bedriuw is neamd nei de strjitte St. Martin's Lane, yn Londen, dêr't Macmillan doedestiden syn haadkantoar hie. Yn 1995 ferkocht de famylje Macmillan in mearderheidsbelang fan 70% yn Macmillan Publishers oan it Dútske útjouwersconcern Verlagsgruppe Georg von Holtzbrinck GmbH. De restearjende 30% waard yn 1999 troch Holtzbrinck opkocht, wêrmei't ek St. Martin's Press yn Dútske hannen kaam.

St. Martin's Press hat wurken útjûn fan sokke foaroansteande auteurs as Dan Brown, Jackie Collins en Robert Ludlum. De útjouwerij publisearret benammen fiksje, wêrûnder fral bestsellers fan sjenres as detektiveromans, skrillers en romantyk. Yn 1981 waard de skoalboekdifyzje Bedford-St. Martin's oprjochte, in *[[joint venture]]* mei de Bedford, Freeman & Worth Publishing Group, dy't no ek ûnderdiel útmakket fan Holtzbrinck. Yn 1986 waard de útjouwerij Tom Doherty Associates oernommen (mei as bekendste ymprint Tor Books), dy't science fiction en fantasy publisearret.

## Ymprints
* Bedford-St. Martin's: skoalboeken
* Minotaur Books: detektiveromans en skrillers
* Picador: spesjaliteiten
* St. Martin's Press: *mainstream*-boeken en bestsellers
* St. Martin's True Crime Library: non-fiksje oer misdie
* St. Martin's Griffin: romantyske en *mainstream*-*[[paperback]]s
* [[Thomas Dunne Books]]: spanning en *mainstream*-literatuer
* [[Tom Doherty Associates]]
** [[Forge Books]]: *mainstream*-boeken en militêre skiednis
** [[Orb Books]]: science fiction- en fantasy-werprintingen
** [[Tor Paranormal Romance|Paranormal Romance]]: *paranormal romance''
** Starscape: berne-science fiction
** Tor Books: science fiction en fantasy
** Tor Teen: science fiction en fantasy foar teenagers
** Tor/Seven Seas: manga's
* Truman Talley Books: saaklike non-fiksje en spesjaliteiten

## Keppelings om utens
*Offisjele webside fan St. Martin's Press
Orb Books

**Orb Books** is in ymprint fan 'e Amerikaanske útjouwerij Tom Doherty Associates, LLC, dy't fêstige is yn New York en oprjochte waard yn 1992. Orb Books leit him benammen ta op 'e publikaasje fan romans en novellen yn 'e sjenres science fiction en fantasy. Dêrby wurde ûnder de Orb Books-ymprint wurken fan útsûnderlike fertsjinste útjûn dy't net beskiber binne as massamerk-*[[paperback]]*.

Under de auteurs fan wa't wurk by Orb Books útjûn is, binne Isaac Asimov, Orson Scott Card, Robert A. Heinlein, Robert Jordan, Ursula K. Le Guin, Robert Silverberg, Kim Stanley Robinson en James Tiptree jr..

## Keppelings om utens
* Offisjele webside fan Orb Books, Tor Books en Forge Books
Tom Doherty Associates

**Tom Doherty Associates LLC** is in Amerikaanske útjouwerij dy't fêstige is yn New York. It bedriuw waard yn 1980 oprjochte troch útjouwer Tom Doherty, en jout benammentlik science fiction- en fantasyliteratuer út. De wichtichste ymprints binne Tor Books en Forge Books.

Yn 1987 waard Tom Doherty Associates oernommen troch St. Martin's Press, in difyzje fan 'e Britske útjouwerij Macmillan Publishers, dy't sûnt 1999 folslein yn eigendom is fan it Dútske útjouwersconcern Verlagsgruppe Georg von Holtzbrinck GmbH.

## Ymprints
* Forge Books: *mainstream*-boeken en militêre skiednis
* Orb Books: science fiction- en fantasy-werprintingen
* Paranormal Romance: *[[paranormal romance]]*
* Starscape: berne-science fiction
* Tor Books: science fiction en fantasy
* Tor Teen: science fiction en fantasy foar teenagers
* Tor/Seven Seas: manga's

## Keppelings om utens
* Offisjele webside fan Tor Books en Forge Books, de wichtichste ymprints fan Tom Doherty Associates
Rowohlt Verlag

**Rowohlt Verlag** is in Dútske útjouwerij, dy't yn 1908 yn Leipzig oprjochte waard troch útjouwer Ernst Rowohlt. Sûnt de Twadde Wrâldoarloch is it bedriuw fêstige yn Reinbek, yn it suden fan 'e dielsteat Sleeswyk-Holstein, ûnder de reek fan Hamburch. Rowohlt hat njonkenfêstigings yn Hamburch en Berlyn. Yn 1982 waard Rowohlt oernommen troch it grutte útjouwersconcern Verlagsgruppe Georg von Holtzbrinck GmbH.

## Ymprints
* Kindler Verlag (yn 1945 oprjochte as in selsstannich bedriuw)
* Rowohlt Berlin	
* Rowohlt Taschenbuch 	
* Rowohlt Theater Verlag	
* Wunderlich Verlag (yn 1926 oprjochte as in selsstannich bedriuw)

## Keppelings om utens
*Offisjele webside fan Rowohlt Verlag
Forge Books

**Forge Books** is in ymprint fan 'e Amerikaanske útjouwerij Tom Doherty Associates, LLC, dy't fêstige is yn New York en him benammen taleit op 'e publikaasje fan romans en novellen yn 'e sjenres science fiction en fantasy.

Forge Books waard yn 1993 troch útjouwer Tom Doherty oprjochte as ymprint om *mainstream*-boeken en wurken fan militêre skiednis ûnder út te bringen.

## Keppelings om utens
* Offisjele webside fan Tor Books en Forge Books
Avon Publications

**Avon Publications**, of ek wol **Avon Books**, wie foarhinne in Amerikaanske útjouwerij fan fral *[[paperback]]s* en stripboeken, fêstige yn New York. Sûnt 1999 is it in ymprint fan HarperCollins Publishers, dêr't benammentlik romantyske literatuer ûnder publisearre wurdt.

## Skiednis
Avon Publications waard yn 1941 oprjochte troch de American News Corporation (ANC) as in konkurrint op 'e *[[paperback]]*-merk foar útjouwerij Pocket Books. Om it nije bedriuw op te setten en te lieden waarden útjouwer Joseph Meyers en dy syn suster Edna Meyers Williams oanlutsen. Om goedkeap oan in besteande ynfrastruktuer te kommen, kocht de ANC J.S. Ogilvie Publications op, in útjouwerij fan pulptydskriften dy't foar in diel eigendom wie fan 'e Meyers'. Dat bedriuw waard doe omneamd ta Avon Publications, en omfoarme ta in útjouwerij fan boeken.

Yn 'e earste jierren brocht Avon benammen horror, fantasy, science fiction en seksueel suggestive leafdesferhalen op 'e merk, wêrmei't in publyk oansprutsen waard dat net troch de mear literêre útjeften fan Pocket Books betsjinne waard. Fierders publisearre Avon ek ynkoarte ferzjes fan boeken, wêrûnder guons fan 'e ferneamde fantasy-auteurs H.P. Lovecraft en Robert E. Howard. Op syn letst fanôf 1945 waarden ek stripboeken útjûn, op 'e nij fral fan sjenres as horror, fantasy en science fiction, mar fierders ek westerns, romantyk, oarlochsferhalen en humoristyske ferhalen. De measte titels bestiene trouwens mar in pear útjeften lang. 

Yn 1953 giene de boeken fan Avon oer de toanbank foar 25¢ oant 50¢, en waarden der jiers mear as 20 miljoen eksimplaren fan ferkocht. Om dyselde tiid hinne begûn Avon ek út te jaan ûnder oare ymprints, lykas Eton (1951-1953), Novel Library, Broadway en Diversety. Yn 1959 waard Avon oernommen troch de Hearst Corporation. Avon stie oan 'e widze fan it moderne romantyksjenre mei de publikaasje fan *The Flame and the Flower*, fan Kathleen Woodiwiss, yn 1972, dêr't 2.350.000 eksimplaren fan ferkocht waarden.

Yn 1999 waard de útjouwerijdifyzje fan 'e Hearst Corporation opkocht troch News Corp, dy't Avon yndielde by syn útjouwerij HarperCollins Publishers. Neitiid waarden de *[[hardcover]]*-edysjes yn 'e fûnskatalogus fan Avon, en de alle *paperbacks* dy't net ta it romantyksjenre hearden, ûnderbrocht by it susterbedriuw Morrow, sadat tsjintwurdich ûnder de Avon-ymprint fan HarperCollins inkeld noch romantyk útbrocht wurdt.

## Ymprints
* Avon Impulse (digitale ymprint)
* Avon Inspire
* Avon Red
* Avon Romance

## Keppelings om utens
*Offisjele webside fan Avon Publications
Canongate Books

**Canongate Books** (ek wol koartwei **Canongate** neamd) is in Britske útjouwerij dy't fêstige is yn 'e Skotske haadstêd Edinburch. It bedriuw is ferneamd nei The Canongate, in wyk fan Edinburch. 

## Skiednis
Canongate Books waard yn 1973 oprjochte troch Stephanie Wolfe Murray en har man Angus Wolfe Murray. Oarspronklik lei de útjouwerij him benammen ta op it publisearjen fan boeken oer ûnderwerpen dy't mei Skotlân te krijen hiene, en dy waarden boppedat faak yn lytse oplagen útbrocht. Yn 1994 waarden de Wolfe Murray's lykwols útkocht troch Jamie Byng, dy't it bedriuw neitiid omfoarme ta in mear algemiene útjouwerij. Ek waarden ferskate ymprints oprjochte, ntl. Pocket Canons (dêr't û.m. bûsformaatútjeften fan 'e Bibel ûnder útbrocht waarden), Payback Press en Rebel Inc.

Oant 2011 hie Canongate fierders in mearderheidsbelang yn 'e Australyske útjouwerij Text Publishing. Canongate makket ûnderdiel út fan 'e Independent Alliance, in gearwurkingsferbân fan lytse ûnôfhinklike útjouwerijen yn Grut-Brittanje. By Canongate binne û.m. boeken útkommen fan skriuwers as Karen Armstrong (*A Short History of Myth*), Yann Martel (*Life of Pi*), Julian Assange (in ûnautorisearre autobiografy), Glen Duncan, Diana Gabaldon, en Barack Obama. Yn 2003 en nochris yn 2009 waard Canongate Books keazen ta útjouwerij fan it jier.

## Keppelings om utens
*Offisjele webside fan Canongate Books
Mandarin Paperbacks

**Mandarin Paperbacks** is in Britske útjouwerij dy't yn 1987 oprjochte waard troch útjouwer Paul Hamlyn, deselde dy't ek oan 'e widze stie fan 'e útjouwerijen Octopus Books en Hamlyn. It wie fan begjin ôf oan in ymprint fan Octopus Books dêr't *[[paperback]]*-edysjes ûnder útbrocht waarden. Mandarin Paperbacks publisearre û.m. wurk fan skriuwers as Nevil Shute, C.J. Cherryh en Simon Wiesenthal.
Orion Publishing Group

De **Orion Publishing Group Ltd.** is in Britske útjouwerij, dy't yn 1991 oprjochte waard en fêstige is yn 'e Ingelske haadstêd Londen. Yn 1998 naam Orion de oant doe ta selsstannige útjouwerij Cassell & Co. oer. Sels makket Orion ûnderdiel út fan Hachette UK, in difyzje fan 'e Frânske útjouwerij Hachette Livre.

## Ymprints
* Cassell Military Paperbacks
* Cassell's National Library
* Gollancz
* J.M. Dent
** Everyman's Library
* Millennium
* Orion Audiobooks
* Orion Books
* Orion Children's Books
* Orion Paperbacks
* Phoenix Books
* Weidenfeld & Nicolson

## Keppelings om utens
*Offisjele webside fan 'e Orion Publishing Group
Victor Gollancz Ltd.

**Victor Gollancz Ltd.**, yn 'e regel koartwei **Gollancz** neamd, is in Britske útjouwerij, dy't oprjochte waard yn 1927 en fêstige is yn Londen. Yn 'e tweintichste iuw publisearre dit bedriuw fiksje en non-fiksje fan hege kwaliteit, en wie it ien fan 'e meast foaroansteande útjouwerijen fan it Feriene Keninkryk. Nei ferskate oernames kaam Gollancz yn 1998 yn 'e hannen fan 'e Orion Publishing Group, dy't der syn science fiction- en fantasy-ymprint fan makke. Sûnt hat Gollancz him op dat mêd ûntjûn ta ien fan 'e heechst oanskreaune Ingelsktalige útjouwers.

## Skiednis
Gollancz waard yn 1927 oprjochte troch de útjouwer Victor Gollancz (1893-1967), dy't fan Poalsk-Joadsk komôf wie. De útjouwerij lei him ta op 'e publikaasje fan heechsteande fiksje (wêrûnder ek science fiction en fantasy) en non-fiksje, wêrby't de linkse politike opfettings fan 'e oprjochter gauris ta utering kamen. Sa frege Victor Gollancz de ferneamde auteur George Orwell en skreau in boek oer de stedske arbeidersklasse fan noardlik Ingelân, mei as resultaat *The Road to Wigan Pier*. Gollancz en Orwell krigen lykwols spul doe't Gollancz wegere om Orwell syn ferslach fan 'e Spaanske Boargeroarloch, *Homage to Catalonia*, út te jaan.

Oan 'e oare kant publisearre er wol *The Red Army Moves*, fan sjoernalist Geoffrey Cox, in beskriuwing fan 'e Winteroarloch dy't de Sovjet-ynfal yn Finlân bekritisearret. Letter brocht er ek wurk út fan Dútske ballings, wêrûnder Hilde Meisel. Oare skriuwers fan namme dy't harren wurk by Gollancz publisearren, wiene bgl. Daphne du Maurier (*Rebecca*), Kingsley Amis (*Lucky Jim*) en Robert A. Heinlein (*The Door into Summer*). De útjeften fan Gollancz wiene yn dy tiid werom te kennen oan in felgiele omslach.

Nei it ferstjerren fan Victor Gollancz, yn 1967, kaam de útjouwerij yn besit fan syn dochter Livia, dy't it bedriuw yn 1989 ferkocht oan Houghton Mifflin. Trije jier letter, yn 1992, waard Gollancz troch Houghton Mifflin trochferkocht oan Cassell & Co., dat yn desimber 1998 sels oernommen waard troch de Orion Publishing Group. Neitiid makke Orion Gollancz ta syn science fiction- en fantasy-ymprint, dêr't wurk fan û.m. Joe Abercrombie, Arthur C. Clarke, Stephen R. Donaldson, George R.R. Martin en Terry Pratchett útkaam. Yn maart 2014 hie Gollancz as science fiction- en fantasy-ymprint 418 romans publisearre, skreaun troch 169 auteurs, dy't mei-inoar 331 nominaasjes krigen en 97 prizen wûn hiene. Dêrmei hat Gollancz him ûntjûn ta ien fan 'e bêste útjouwerijen yn syn sjenre.

Tusken 2005 en 2014 publisearre Gollancz ûnder de ymprint Gollancz Manga ek manga's.

## Keppelings om utens
*Offisjele webside fan Victor Gollancz Ltd.
Hachette Book Group

De **Hachette Book Group** (HBG), of ek wol de **Hachette Book Group USA**, is in Amerikaanske útjouwerij dy't fêstige is yn New York. It bedriuw bestiet sûnt 2006 en is in dochterûndernimming fan 'e Frânske útjouwerij Hachette Livre, dy't wer eigendom is fan 'e Lagardère Group. De Hachette Book Group is ien fan 'e fiif grutste útjouwerijen fan 'e Ingelsktalige wrâld (yn 'e mande mei HarperCollins, Holtzbrinck/Macmillan, Penguin Random House en Simon & Schuster). It bedriuw publisearret jiers likernôch 800 nije titels foar folwoeksenen, 200 titels foar jongfolwoeksenen en bern en 300 audioboeken.

## Skiednis
Yn 1996 liet it Amerikaanske multymediaconcern Time Warner syn útjouwersdifyzjes yn 'e Feriene Steaten fúzjearje ta Time Warner Trade Publishing, dat letter omneamd waard ta de Time Warner Book Group. Yn 2003 besocht Time Warner dizze difyzje fan 'e hân te dwaan, mar krige der gjin heech genôge bedraggen foar bean. Op 31 maart 2006 slagge de ferkeap dochs noch, en gie de Time Warner Book Group oer yn 'e hannen fan 'e Frânske Lagardère Group. Dy pleatste de difyzje ûnder syn eigen útjouwerstûke, Hachette Livre, en joech it de namme fan 'e Hachette Book Group. Neitiid waard yn juny 2013 Hyperion Books noch oankocht fan Walt Disney Company.

## Ymprints
* Grand Central Publishing
** Business Plus
** Forever
** Forever Yours
** Grand Central Life & Style
** Twelve
** Vision
* Hachette Audio
* Hachette Nashville (foarhinne Warner Faith; útjouwerij fan kristlike lektuer)
** Center Street
** Faith Words
** Jericho Books
* Hyperion Books
* Little, Brown and Company
** Back Bay Books
** Bullfinch Press
** Megan Tingley Books
** Mulholland Books
** Reagan Arthur Books
* Little, Brown Books for Young Readers
** LB Kids
** Poppy
* Orbit U.S.
** Redhook
** Yen Press

;yn ûnbrûk:
* Paperback Library
* Questar Science Fiction
* Warner Aspect (1993 oant 2006)

## Keppelings om utens
*Offisjele webside fan 'e Hachette Book Group
René Zwaap

**René Zwaap** (Rotterdam, 1961) is in Nederlânsk sjoernalist, skriuwer en publisist.

Zwaap presintearre de alderearste royalty-rubryk op de Nederlânske telefyzje, de *Appeltjes van Oranje* (1994). Hy skriuwt ûnder oare foar de De Groene Amsterdammer, Nieuwe Revu, Algemeen Dagblad, Het Parool, Brabants Nieuwsblad/De Stem, De Republikein, De Staatskrant en ferskaat oan Portugeeske en Brazyljaanske blêden. Tegearre me Mohamed el-Fers betocht en makke er MokumTV op de Amsterdamske lokale stjoerder Salto A1.

Zwaap wûn in 2000 de Mercur-priis foar 'Bêste Redakteur/kollumnist fan it jier'.

Hy publisearre de novellebondel *De woestijnen van de liefde* (1992), de biografy *De Vader van [[Pietje Bell (personaazje)|Pietje Bell]]* (oer Chris van Abkoude, yn 'e mande mei Jan Maliepaard) en biografyske stúdzjes oer keizer Wilhelm II, J. Slauerhoff, Arthur Rimbaud, Jack Kerouac en Ernest Hemingway.

## Bibliografy
* *Arthur Rimbaud* (1991) ISBN 90-5330-016-3 (yn 2002 ek ferskynd yn it Esperanto-Ido)
* *Slauerhoff * (1990) ISBN 90-5330-020-1
* *Wilhelm II: de laatste Kaiser* (1991) ISBN 90-5330-022-8
* *Jack Kerouac* (1991) ISBN 90-5330-034-1
* *Hemingway* (1992) ISBN 90-5330-051-1
* *Van Kooten & De Bie: 25 jaar narren op de kansel (1992; mei [[Martin van Amerongen]]) ISBN 90-5330-059-7
* *De woestijnen van de liefde: drie novellen* (1993) ISBN 90-5333-152-2
* *Een nobel bedrijf: vijfenzeventig jaar Openbare Bibliotheek Amsterdam, 1919-1994* (1994) ISBN 90-6868-097-8
* *De vader van Pietje Bell: leven en werk van Chris van Abkoude (1880-1960)* (2003; mei [[Jan Maliepaard]]) ISBN 90-5330-344-8
* *Jukebox, jewkbox!, ein jüdisches Jahrhundert auf Schellack & Vinyl'' (2014; bydrage oer Leo Fuld) ISBN 978-3-99018-297-0
Hachette Livre

**Hachette Livre** (útspr.: ['aʃɛt 'li:vʀ]) is de grutste útjouwerij fan Frankryk. It bedriuw waard yn 1826 oprjochte en is fêstige yn it fyftjinde arrondisemint fan Parys. Sûnt 1981 makket it ûnderdiel út fan 'e Lagardère Group. De Amerikaanske dochterûndernimming de Hachette Book Group is ien fan 'e fiif grutste útjouwerijen fan 'e Angelsaksyske wrâld.

## Skiednis
Hachette waard yn 1826 oprjochte troch de Frânske ûndernimmer Louis Hachette, as in boekhannel anneks útjouwerij, mei as namme Brédif. Yn 1846 waard it bedriuw omneamd ta L. Hachette et Compagnie; yn 1919 ta Librairie Hachette; en yn 1977 ta Hachette SA. Yn 1981 waard it bedriuw oernommen troch de Lagardère Group, dy't yn 1992 by in reorganisaasje alle útjouwersaktiviteiten fan Hachette gearbrocht ûnder de namme Hachette Livre (*livre* is Frânsk foar "boek"), wylst alle oare aktiviteiten fan Hachette oerpleatst waarden nei oare difyzjes. Hachette Livre is sûnt de wichtichste ymprint fan Lagardère Publishing, de útjouwerstûke fan Lagardère.

Yn 1996 waard de útjouwerij Hatier by Hachette Livre ûnderbrocht, en yn 2004 kocht Lagardère de wurdboekútjouwer Éditions Larousse oan, wêrnei't dy ek ûnderdiel fan Hachette Livre waard. Yn 2006 teach Lagardère de Amerikaanske merk op troch de Time Warner Book Group oan te keapjen, dy't dêrnei omneamd waard ta de Hachette Book Group en sûnt in Amerikaanske dochterûndernimming fan Hachette Livre foarmet.

## Ymprints
* Hachette Livre (Frankryk)
** Armand Colin
** Calmann-Lévy
** Dalloz
** Edelsa
** Fayard
** Gautier-Languereau
** Éditions Grasset & Fasquelle
** Hachette
** Hatier
** Éditions Larousse
** Librairie Générale Française (80%)
** JC Lattès
** Pika Édition
** Stock
* Hachette UK (Grut-Brittanje, sûnt 1986)
** Hachette Children's
*** Orchard Books
*** Franklin Watts
*** Wayland Books
** Headline Publishing Group
** Hodder & Stoughton
*** Brockhampton Press
*** Coronet Books
*** Hodder Faith
*** Hodder Moa Beckett (yn Nij-Seelân)
*** John Murray
*** Mulholland Books UK
*** New English Library
*** Saltyard Books
*** Sceptre Books
*** Two Roads Books
** Hodder Education
*** Chambers Harrap
*** Galore Park
*** Gibson Books
*** Philip Allan Updates
*** Teach Yourself
** Little, Brown Book Group
*** Abacus Books
*** Atom Books
*** Constable & Robinson
**** C&R Crime
**** Canvas Books
**** Constable & Co.
**** Corsair Books
**** Much-in-Little
**** Right Way Books
**** Robinson Publishing
*** Hachette Digital
*** Little, Brown
*** Orbit Books
**** Orbit Australia
**** Orbit U.S.
***** Redhook
***** Yen Press
*** Piatkus books
*** Sphere Books
*** Virago Press
** Octopus Books
*** Cassell Illustrated
*** Conran Octopus
*** Gaia Books
*** Godsfield 
*** Hamlyn
*** Mandarin Paperbacks
*** Mitchell Beazley
*** Philip's
*** Spruce Books
** Orion Publishing Group
*** Cassell Military Paperbacks
*** Cassell's National Library
*** Gollancz
*** J.M. Dent
**** Everyman's Library
*** Millennium
*** Orion Audiobooks
*** Orion Books
*** Orion Children's Books
*** Orion Paperbacks
*** Phoenix Books
*** Weidenfeld & Nicolson

## Keppelings om utens
*Offisjele webside fan Hachette Livre
Orbit Books

**Orbit Books** is in Britske útjouwerij dy't fêstige is yn Londen en him taleit op 'e publikaasje fan science fiction- en fantasyliteratuer. Sûnt 2006 makket it bedriuw ûnderdiel út fan 'e Hachette UK, de Britske difyzje fan 'e Frânske útjouwerij Hachette Livre.

## Skiednis
Orbit Books waard yn 1974 oprjochte as in ûnderdiel fan 'e Macdonald Futura útjouwerij, dy't yn 1992 oernommen waard troch Little, Brown and Company, in difyzje fan 'e Time Warner Book Group. Doe't Time Warner syn útjouwerstûke yn 2006 oan it Frânske multymediaconcern de Lagardère Group ferkocht, waard de Time Warner Book Group omneamd ta de Hachette Book Group en as dochterûndernimming tafoege oan Hachette Livre, de grutste útjouwersdifyzje fan Lagardère. Orbit waard dêrnei tafoege oan Hachette syn oare Britske útjouwerijen, as ûnderdiel fan 'e difyzje Hachette UK. Dêrbinnen heart it ta de Little, Brown Book Group. Under it nije bewâld krige Orbit Books de mooglikheid ta útwreiding, wat late ta de oprjochting fan ôfdielings yn 'e Feriene Steaten (Orbit U.S.) en Austraalje (Orbit Australia). 

## Skriuwers
Under de skriuwers dy't har wurk by Orbit Books útbrocht hawwe, binne û.o.: Joe Abercrombie, Brian W. Aldiss, Kevin J. Anderson, Patricia Briggs, David Brin, Terry Brooks, Jim Butcher, Trudi Canavan, Orson Scott Card, James Clemens, Kate Elliott, Laurell K. Hamilton, Tanya Huff, N.K. Jemisin, J.V. Jones, Gail Z. Martin, Fiona McIntosh, Elizabeth Moon, K.J. Parker, Kim Stanley Robinson, Brandon Sanderson, Karen Traviss, Brent Weeks en Tad Williams

## Ymprints
* Orbit Books (science fiction en fantasy)
** Orbit Australia (sûnt 2007?)
** Orbit U.S. (sûnt 2007)
*** Redhook (fiksje, sûnt 2013)
*** Yen Press (grafyske romans en manga's, sûnt 2006)

## Keppelings om utens
*Offisjele webside fan Orbit Books
Hachette Books

**Hachette Books**, foarhinne **Hyperion Books**, is in Amerikaanske útjouwerij, dy't bestiet sûnt 1990, en dy't fêstige is yn New York. Dit bedriuw publisearret sawol fiksje as non-fiksje foar folwoeksenen ûnder fjouwer ferskillende ymprints. Foarhinne makke Hyperion ûnderdiel út fan 'e Walt Disney Company, mar sûnt 2013 heart it ta de Hachette Book Group. Hyperion Books for Children (HBC) is in útjouwerij dy't losstiet fan Hyperion Books, en dy't noch altiten ta it Disney-concern heart.

## Skiednis
Hyperion Books waard yn 1990 oprjochte troch Michael Eisner en Robert S. Miller as útjouwerij foar folwoekseneliteratuer foar de Walt Disney Company. Datselde jiers waarden ek Hyperion Books for Children (HBC) en Disney Press oprjochte, en mei oare Disney-ûnderdielen waarden dy trije bedriuwen yn 1992 ûnderbrocht by de Disney Publishing Group, hoewol't HBC en Disney Press yn 1995 ta ien bedriuw fúzjearren. 

Hyperion litte ferliezen oant de útjouwerij yn 1994 in bestseller skoarde mei *Don't Stand to Close to the Naked Man*, fan akteur Tim Allen, wêrfan't 1,1 miljoen eksimplaren ferkocht waarden. Yn 1999 waard Hyperion Books oerpleatst fan 'e Disney Publishing Group nei in oare difyzje, de Disney-ABC Television Group.

Yn 2013 ferkocht Disney Hyperion Books oan 'e Hachette Book Group, de Amerikaanske difyzje fan 'e Frânske útjouwerij Hachette Livre. Dêrby waard ôfpraat dat boeken foar jongfolwoeksenen en titels út 'e fûnskatalogus fan Hyperion dy't te krijen hiene mei besteande Disney-tillefyzjeprogramma's oerhevele wurde soene nei de ymprint Disney-Hyperion fan Hyperion Books for Children.

Yn 2018 ferdwûn de namme Hyperion en waard de útjouwerij omneamd ta Hachette Books.

## Ymprints
* Hyperion Audio
* Hyperion East
* Hyperion eBooks
* Voice

## Keppelings om utens
*Offisjele webside fan Hyperion Books
Papillon (pornografysk aktrise)

**Papillon**, echte namme ûnbekend (Los Angeles, 16 augustus 1975), is in rêstend Amerikaansk neakenmodel en pornografysk aktrise fan mingd Dútsk-Filipynsk etnysk komôf. Har artystenamme Papillon, it Frânske wurd foar "flinter", wurdt soms ek wol ferhaspele ta Papillion. Hja moat net betize wurde mei Kascha Papillon, dat in oare rêstende pornoaktrise is.

## Libben en karriêre
Papillon waard yn 1975 berne yn Los Angeles, yn 'e steat Kalifornje, dêr't hja ek opgroeide. Yn 1996, doe't se 21 jier wie, makke se har debút yn in pornografyske film. Neffens de Internet Adult Film Database (IAFD) spile se dêrnei yn 108 pornofilms, û.m. foar sokke foaroansteande labels as *[[Sin City (filmstudio)|Sin City]]*, *[[Wicked Pictures]]*, *[[Vivid Entertainment]]*, *[[VCA Pictures]]*, *[[New Sensations (filmstudio)|New Sensations]]*, *[[Evil Angel (filmstudio)|Evil Angel]]*, *[[Devil's Film]]*, *[[Anabolic Video]]* en *[[Elegant Angel]]*. Dêrby lei Papillon har benammen ta op it spyljen yn anale sekssênes. Njonken har aktearwurk posearre se ek as neakenmodel foar ferskate neakenblêden. Yn 2004 loek se har úteinlik nei acht jier út 'e pornoyndustry werom.

## Lichemsskaaimerken
Neffens har offisjele opjefte wie Papillon ûnder har pornokarriêre 1.65&nbsp;m lang, mei in gewicht fan 52&nbsp;kg en in natuerlike kupmaat 36D. Hja foel op troch in grutte tatoeaazje fan in flinter (*papillon*) fuort boppe har fagina. Fierders hie se lytsere tatoeaazjes op 'e binnenkant fan har rjochterankel en de bûtenkant fan har lofterankel, en in bântatoeaazje om har lofterboppe-earm. Papillon hie ek piercings yn har tonge en har klitoris.

## Keppelings om utens
* Biografy en filmografy fan Papillon yn 'e ''Internet Movie Database'' (IMDb)
* Biografyske gegevens en filmografy fan Papillon yn 'e ''Internet Adult Film Database'' (IAFD)
Papillon

Papillon is in Frânsk wurd dat "flinter" betsjut.

## Minsken
* Papillon (pornografysk aktrise), in Amerikaansk pornoaktrise
* Kascha Papillon, in Amerikaansk pornoaktrise
* Papillon Soo Soo, in Britsk aktrise en model

## Keunsten
* ''Papillon'' (boek), de autobiografy fan Henri Charrière oer syn finzenskip yn in Frânske stafkoloanje yn Frânsk-Guyana
** ''Papillon'' (film), in Amerikaanske spylfilm út 1973 basearre op it boek, mei yn 'e haadrol Steve McQueen
* ''Le papillon'' (ballet), in balletfoarstelling út 1860

## Oar
* Papillon Records, in Britske platemaatskippij
Stimakteur

In **stimakteur** of **stimaktrise** (soms ek **stimartyst(e)** neamd) is in akteur of aktrise dy't syn stim lient oan ien of mear personaazjes yn audiofisuële media (meast tekenfilms of kompjûterspultsjes) of dy't *[[voice-over]]*-wurk docht (d.w.s. de fertelstim leveret, bgl. by dokumintêres of reklamespotsjes). 

Ien fan 'e meast ferneamde stimakteurs aller tiden is Mel Blanc, dy't de stimmen fan 'e klassike tekenfilmfigueren Bugs Bunny, Daffy Duck en Woody Woodpecker die. Tsjintwurdich is it noch mar selden sa dat akteurs har ta stimakteur spesjalisearje; de measte stimakteurs ferrjochtsje ek, en meastal yn haadsaak, oar aktearwurk.
Mel Blanc

**Melvin Jerome (Mel) Blanc** (San Francisco (Kalifornje), 30 maaie 1908 - Los Angeles, 10 july 1989) wie ien fan de meast ferneamde Amerikaanske stimakteurs en komyk. Hy joech syn stim fral oan in protte Looney Tunes/Merrie Melodies-figueren, mar ek by The Flintstones en The Jetsons liende er syn stim oan in tal figueren. Hy wie ien fan mar in pear stimakteurs waans namme yn de ôftiteling fan de tekenfilmkes wêr't er oan meidie neamd waard.

Yn de entertainmentyndustry wie er bekend as “de man mei de tûzen stimmen”.

## Bekende stimmen fan Mel Blanc
* Barney Rubble (de buorman fan Fred Flintstone)
* Bugs Bunny
* Dombo
* Daffy Duck
* Foghorn Leghorn
* Heathcliff
* Marvin the Martian
* Pepé Le Pew
* Porky Pig
* Secret Squirrel
* Speedy Gonzales
* Sylvester en Tweety
* Wile E. Coyote
* Woody Woodpecker
* Yosemite Sam
* Twiki (de robot of "Ambuquad" út de sciencefictionrige Buck Rogers)

## Keppelings om utens
*  Toonopedia-artikel oer Mel Blanc
*  Mel Blanc sjongt ''Somebody Stole My Gal'' (Capitol F2470)
Ferpleechkundige

In **ferpleechkundige** is immen dy't oplaat is yn it útfieren fan ferpleechkundige taken. Hy of sy ferpleecht en/of fersoarget út beropsmjittige hoedanichheid pasjinten yn sikehuzen, psychiatyske sikehuzen refalidaasjesintra, de handicaptesoarch, ferpleech- en fersoargingstehuzen, priveekliniken, finzenissen en yn 'e thússoarch.

Under de soarch dy't troch ferpleechkundigen ferliend wurdt, falt persoanlike fersoarging, lykas waskjen, oanklaaien en ferskjinjen, mar ek de fersoarging fan wûnen, observaasje en rapportaazje, en spesjalisearre soarch. Der besteane yn ferpleechkundige opliedings ferskate nivo's, en wat heger it nivo fan jins oplieding, wat mear ferpleechkundige taken oft men ferrjochtsje mei. By sokke taken moat men tinke oan it ynbringen fan in sonde of in kateter, of it tatsjinjen fan ynjeksjes of medisinen.

Ek it begelieden fan pasjinten is in taak fan ferpleechkundigen. Dêrby kin it gean om 'e omgong fan 'e pasjint mei syn/har sykte en behanneling en it befoarderjen of oanlearen fan in beskate selsrêdigens op it mêd fan 'e fersoarging op 'e lange termyn. Ferpleechkundigen wurkje gauris gear mei fersoargjenden, dy't in legere oplieding hawwe en sadwaande minder taken ferrjochtsje meie as ferpleechkundigen. Sadwaande kinne ferpleechkundigen guon taken oerdrage oan fersoargjenden, wylst oaren útslutend troch harrensels dien wurden kinne.
Parody

In **parody** of **persiflaazje** is it op spottende wize neibearen fan in bekend orizjineel wurk, wêrby't dat orizjinele wurk bgl. in gedicht, liet, film, toanielstik, roman, ferhaal, mearke ensfh. wêze kin. It is ek mooglik in beskate wurklike sitewaasje te parodiëarjen, wat fral dien wurdt troch politisy nei te bearen. By it meitsjen fan sa'n parody, it **parodiëarjen**, wurde faak de meast werkenbere eigenskippen fan it orizjinele wurk of de wiere persoan oerdreaun of útfergrutte.

Yn grutte linen kin in parody lykslein wurde mei in satire, want yn beide gefallen wurdt in orizjineel wurk of barren op spottende wize neibeard. It ferskynsel satire is lykwols breder as in parody, mei't it ek foarmen omfiemet dy't net ûnder de term parody beflapt wurde kinne (lykas karikatueren), wylst in satire boppedat net humoristysk hoecht te wêzen (want ek agressyf en skerp wêze kin), wylst in parody altyd bedoeld is om 'e minsken oan it laitsjen te krijen.

De term "parody" komt út it Gryksk, en is in gearstalling fan *para-* ("njonken") en *oide* ("liet"). Fan oarsprong hie it wurd "parody" de neutrale betsjutting fan "imitaasje" ("in liet njonken in liet"), sûnder dat der sprake wie fan bespotting. Yn eardere tiden hie nammentlik nimmen der beswier tsjin dat de iene keunstner eleminten of hiele stikken út it wurk fan 'e oare liende; fan 'e ferneamde toanielskriuwer William Shakespeare is bygelyks bekend dat er al syn stikken op twa nei basearre op it wurk fan eardere auteurs.

Tsjintwurdich wurdt fan keunstners orizjinaliteit ferwachte en wa't lient út it wurk fanin oar, makket him skuldich oan plagiaat, dat útsoarte foar de wet in foarm fan dieverij is. Men kin jin ôffreegje oft de moderne maatskippij op dit mêd net te fier trochsketten is, mar om't der faak ek saaklike belangen mei muoid binne, sil it tige dreech wêze om 'e hjoeddeiske stân fan saken wer ôf te swakjen.

Men soe fan tinken hawwe kinne dat immen dy't in parody makket yn sa'n klimaat it risiko rint om fan plagiaat beskuldige te wurden, mei't men foar it meitsjen fan in parody ommers fanneden út it wurk fan in oar liene moat. De Hege Ried hat lykwols yn 1984 de útspraak dien dat in parody net beskôge wurde kin as ynbrek meitsjend op it auteursrjocht, en dat parodisten dus werkenbere personaazjes, sitewaasjes en oare eleminten út orizjinele wurken oernimme meie. Sûnt 2004 is it rjocht om te parodiëarjen opnommen yn 'e Auteurswet ûnder kêst 18b:
 "As ynbrek op it auteursrjocht op in wurk fan letterkunde, wittenskip of keunst wurdt net beskôge it iepenbier meitsjen of de fermannichfâldiging dêrfan yn it ramt fan in karikatuer, parody of pastysj, salang't it gebrûk yn oerienstimming is mei itjinge dêr't men neffens de regels fan it maatskiplik ferkear reedlikerwize it frij ta hat." 
It lêste part fan dizze bepaling, dy't iepenlit wat krekt "de regels fan it maatskiplik ferkear" binne, jout de rjochter de mooglikheid om nei eigen oardiel ynfolling te jaan oan wat al en net ûnder dizze útsûndering op it auteursrjocht falt, mocht der in saak oer dizze kwestje by him oanbrocht wurde.
Anus

De **anus** (Latyn foar "kring") of **ears** is de útein fan 'e earsterm of einterm (*rectum*), en it plak dêr't fêste ôffalstoffen út it lichem fan minske en bist útsmiten wurde.

## Opbou
De anus bestiet by de minske út twa slútspieren of sfinkters, dy't ynbêde lizze tusken de beide fleizige stuten. Dêrby giet it om 'e útwindige dwersstreke slútspier, de *musculus sphincter ani externus*, dy't bewust betsjinne wurde kin ta ôfsluting fan it rektum (de útein fan 'e earsterm), en de ynwindige slútspier, de *musculus sphincter ani internus*, dy't út glêd spierweefsel bestiet en wêrfan't de wurking net bewust beynfloede wurde kin. De anus is fierders goed trochblet, mei ferskate grutte ieren.

Unfertarbere itensresten, troch de lever útskate galkleurstoffen, ôfstate slymfluessellen en baktearjes dy't yn 'e terms groeid binne, wurdt fia de anus yn 'e foarm fan ûntlêsting út it lichem ferwidere.

De hûd fan anus en it gebiet deromhinne is, ticht beset mei gefoelssenuwen. Dêrom wurdt de anus ta de erogene sônes rekkene, want oanrekking kin faak ta seksuële opwining liede. In oansjenlik diel fan 'e minskheid, en beslist net inkeld homoseksuëlen, kin sadwaande genot belibje oan it bedriuwen fan anale seks, wêrby't de penis fan 'e iene sekspartner ynbrocht wurdt yn 'e anus en/of it rektum fan 'e oare sekspartner.

Om 'e anus hinne groeit by folwoeksen minsken skamhier, krekt sa't dat it gefal is by de geslachtsdielen. Guon, en hieltyd mear, minsken skeare it skamhier om 'e anus hinne lykwols ôf, om praktyske (hygiêne), estetyske of eroatyske redens. Oan 'e sydkanten wurdt de anus omjûn troch de stuten, oan 'e efterkant fan it lichem troch de naad en oan 'e foarkant troch it saneamde perineüm, it faak gefoelige stikje hûd dat de anus fan 'e geslachtsdielen skiedt.


Ofbyld:Bilder 2011 133.jpg|De manlike anus
Ofbyld:Female anus (bysnien).jpg|De froulike anus
Jenny Poussin

**Jenny Poussin** (Montreal, 19 july 1989), is in Kanadeesk glamour-, bikiny-, fitness- en neakenmodel en ''softcore''-pornoaktrise fan Kebekaansk komôf. Neffens har offisjele opjefte is se 1.57&nbsp;m lang, mei in gewicht fan 45&nbsp;kg en kupmaat 32DD, dêr't se oan kommen is troch in boarstfergruttingsoperaasje te ûndergean.

## Libben en karriêre
Poussin waard yn 1989 berne yn 'e metropoal Montreal, yn 'e Frânsktalige Kanadeeske provinsje Kebek. (Ien boarne, de *Internet Movie Database*, jout sawol 1982 as 1985 as har bertejier, mar dat liket in fersin te wêzen, mei't alle oare boarnen 1989 oanhâlde.) Sûnt 2006, doe't se 17 jier wie, is Poussin aktyf as glamourmodel en letter ek as fitnessmodel en bikinymodel.

Yn novimber 2011 stie Poussin as *[[Playmate]]* yn 'e ynternasjonale edysje fan it neakenblêd *[[Playboy (tydskrift)|Playboy]]*, en se hat ek te bewûnderjen west yn oare neaken- en glamourblêden, wêrûnder *American Curves*, *Planet Muscle*, *Summum*, *EasyRiders*, *Picture Australia*, *Esquire*, *[[Maxim (tydskrift)|Maxim]]*, *[[FHM]]* en de jierlikse baaikleanedysje fan it sporttydskrift *[[Sports Illustrated]]*. Fierders is Poussin it offisjele model foar de *Naughty Sexxy*-linzjeryline fan it merk Bodyzone Apparel.

Njonken har modellewurk hat Poussin ek ferskate lytse roltsjes as *mainstream*-aktrise hân, yn 'e film *Recon 23: The Gauda Prime Conspiracy* (2009), in ôflevering fan 'e tillefyzjesearje *E-Rotic* fan 'e stjoerder Playboy TV (2009), en de film *Pathfinder* (2016). Fierders wie se ek neaken te sjen yn 'e fideo *Actiongirls.com, Volume 5* (2008). Poussin hat ek pornografysk wurk dien foar fotoreportaazjes, al hat hja dat oant safier beheind ta masturbaasje en lesbyske sêfte pornografy.

## Keppelings om utens
* Offisjele webside fan Jenny Poussin
* Biografy en filmografy fan Jenny Poussin yn 'e ''Internet Movie Database'' (IMDb)
* Biografyske gegevens fan Jenny Poussin op ''FreeOnes''
Aoife Clancy

**Aoife Clancy** (útspr. foarnamme: ['i:fə], "iife"; Carrick-on-Suir, 1966) is in Iersk sjongster en muzikante dy't har benammen taleit op it meitsjen fan folksmuzyk en Keltyske muzyk. Hja is de dochter fan Bobby Clancy (1927-2002), in legindaryske Ierske folksmuzikant.

## Libben en karriêre
Clancy waard yn 1966 berne yn Carrick-on-Suir, in lytse plakje yn it Ierske greefskip Tipperary, as de dochter fan folksmuzikant Bobby Clancy en dy syn frou, skoaljuffer Moira Mooney. Hja hat in âldere suster, Roisin (1966), in jongere suster, Aideen (1979), en in jonger broer, sjonger Finbarr Clancy (1970). Har heit, dy't sels grutte faam wûn hie as ien fan 'e Clancy Brothers, stoppe har mei tsien jier in gitaar yn 'e hannen, en tsjin 'e tiid dat se fjirtjin jier wie, begelate se him dêrop by optredens yn kroegen yn 'e wide omkriten. Letter ferfear Clancy nei de Ierske haadstêd Dublin, dêr't se toaniel studearre oan 'e *Gaiety School of Acting*.

Nei har earste jier dêre krige se fia har heite kunde in útnûging om in jier mei op toernee yn Austraalje. Hja trede dêr op by festivals en konserten en dielde it poadium mei guon fan Ierlâns grutste artysten, wêrûnder Christy Moore en de Furey Brothers. Letter gie se ek op toernee mei de Clancy Brothers troch it Karibysk Gebiet, en yn 'e Feriene Steaten stie se û.m. op it *Milwaukee Irish Festival* yn Milwaukee (Wiskonsin). Yn 1995 waard Clancy frege om lid te wurden fan 'e band *[[Cherish the Ladies]]*, ien fan 'e populêrste Iersk-Amerikaanske groepen ea. Sadwaande gie se yn 'e twadde helte fan 'e njoggentiger jierren allegeduerigen op toernee yn 'e Feriene Steaten en ek yn Jeropa, wêrby't se meiwurke oan likernôch twahûndert konserten jiers. 

Yn dyselde snuorje brocht Clancy har beide earste solo-cd's út by plateprodusint Rego Records. Op har debút-cd *It's About Time*, út 1994, fertolke se û.m. ferskate tradisjonele Ierske lieten, wêrûnder *Factory Girl* en *Mrs. McGrath*, mar liet se ek nijer wurk hearre. Op har twadde album, *Soldiers and Dreams*, út 1997, besocht se tradisjonele en moderne folksmuzyk mei-inoar te kombinearjen. Yn 2002 kaam Clancy har trêde album út by Appleseed Recordings, mei as titel *Silvery Moon*. Dêrop song se de titelsong *Silvery Moon*, en fierders û.m. it gefoelige *The Nightbird* en it tragyske *The Earl of March's Daughter*.

## Diskografy
* 1994 – *It's About Time*
* 1997 – *Soldiers and Dreams*
* 2002 – *Silvery Moon*

## Keppelings om utens
*  Offisjele webside fan Aoife Clancy
Vincennes (Indiana)

**Vincennes** is in stêd yn it súdwesten fan 'e Amerikaanske steat Indiana. It is it haadplak fan Knox County. It ynwennertal wie 18.423 yn 2013.

It plak leit oan de rivier de Wabash, sa'n bytsje healwei Evansville en Terre Haute. Vincennes waard yn 1732 stichte troch Frânske pelshannelers. It is de âldste Jeropeeske delsetting yn Indiana dy't sûnder ûnderbrekking bewenne is, en ien fan de âldste bewesten de Appalachen.
Wabash (rivier)

De **Wabash** is in rivier fan 765 km langte dy't troch de Amerikaanske steaten Ohio, Illinois en Indiana rint. De Wabash is de grutste sydrivier fan de Ohio
Sarkasme

Mei **sarkasme** (fan it Grykske σαρκάζω (*sarkádzoo*) = 'earne fleis fan ôf skuorre') wurdt bitende spot bedoeld. It is in skerpe, agressive stylfiguer. It is altyd in oanfal op in persoan, in tastân of in utering. Sarkasme kin soms humoristysk wêze, mar it is ek altyd in oanfal. 

## Sarkasme foar irony oer
Sarkasme kin in foarm fan irony wêze, mar de beide wurden betsjutte net itselde. Irony wol sizze dat der in kontrast is tusken dat wat der sein wurdt en dat wat der bedoeld wurdt. Mei oare wurden: it tsjinoerstelde fan wat der bedoeld wurdt, wurdt sein. At irony agressyf is, dan kin de irony sarkastysk wêze. Oarsom formulearre: sarkasme makket faak gebrûk fan irony, en kin dêrom sjoen wurde as in bitende foarm fan irony.
Synisme

Mei **synisme** wurdt in hâlding bedoeld dy't faak yn taal ta utering komt, mar dy't ek ymplisyt bliuwe kin. It is in hâlding fan wantrouwen tsjin goede bedoelings, of tsjin it nut fan ynstitúsjes of fan grutte ûngefoelichheid foar de gefolgen fan de eigen dieden. In pear foarbylden fan synyske útspraken binne:

* Hy sit allinnich mar yn de kommisje om't er earne foarsitter fan wêze wol.
* Wêrom soe ik stimme? It binne dochs allegearre ynklauwers, dy politisy. 
* As wy dy diktators gjin wapenark leverje, dan docht in oar lân it wol!
* Of se tefreden binne? Kin my neat skille, as ik myn jild mar krij!

Yn it earste foarbyld giet it om wantrouwen tsjin in oar syn goede bedoelingen oer, yn it twadde foarbyld giet it om wantrouwen tsjin in ynstelling (de steatsfoarm) oer, yn it tredde foarbyld is it in hâlding fan wantrouwen tsjin it hiele minskdom oer en yn it fjirde tsjin klanten oer (of, yn feite, it konsept "wurkjen"). 

Yn synyske hâlding kin ek non-ferbaal ta utering komme, bygelyks mei in synyske blik of in synyske laits. Ek yn humor kin synisme him foardwaan.
Redbone (band)

**Redbone** is in Amerikaanske popgroep út de jierren santich fan de 20e iuw dy't ynternasjonaal súkses hie.

De groep waard yn 1969 yn Los Angeles oprjochte troch de bruorren Pat Vegas (basgitaar en sjonger) en Lolly Vegas (gitaar en sjonger), twa *Native Americans*.
Redbone tekene yn 1969 in kontrakt mei it *Epic*-label en waard begjin 1971 bekend mei de single *Maggie*. Oare hits, mei it measte súkses bûten De Feriene Steaten, wiene: *The Witch Queen Of New Orleans* (1971), *We Were All Wounded At Wounded Knee* (1973; skreaun nei oanlieding fan de besetting fan Wounded Knee) en *Come and Get Your Love* (1974). Dy lêste helle dat jier de Top 5 fan de Amerikaanske Billboard Hot 100. 

De groep is noch altyd aktyf, mei Pat Vegas as iennich oarspronklik lid. Peter DePoe waard yn 1973 ferfongen troch Butch Rillera, dy't al yn 1975 by de groep weigie. Lolly Vegas ferliet de groep yn 1995 nei in beroerte († 4 maart 2010, 70 jier); justjes letter ferliet ek Tony Bellamy († 25 desimber 2009) de groep.

## Diskografy
### Albums
* *Redbone* - 1970
* *Potlatch* - 1970
* *Message from a Drum* - 1971 (ek as *The Witch Queen of New Orleans* útbrocht, 1972)
* *Already Here* - 1972
* *Wovoka* - 1973
* *Beaded Dreams Through Turquise Eyes* - 1974
* *Come and Get Your Redbone* - 1975
* *The Best of Redbone* - 1976
* *Cycles* - 1977
* *Redbone Live* - 1994 (opnames út 1977)
* *Great Songs (Come and Get Your Love)* - 1995
* *Golden Classics* - 1996
* *To the Bone* - 1998
* *Redbone and Wet Willie: Take Two* - 2002
* *The Essential Redbone* - 2003
* *One World* - 2005
* *Peacepipe* - 2009

### Singles
* *Crazy Cajun Cakewalk Band* - 1970
* *Maggie* - 1970, 1971 und 1972
* *Light as a Feather* - 1971
* *The Witch Queen of New Orleans* - 1971 (Sjoch ek: Marie Laveau)
* *Message from a Drum* - 1972
* *Fais Do* - 1972
* *When You Got Trouble* - 1972
* *Niji Trance* - 1972
* *Poison Ivy* - 1973
* *We Were All Wounded at Wounded Knee* - 1973. (Skreaun nei oanlieding fan de besetting fan Wounded Knee) 
* *Wovoka* - 1973 (sjoch ek: Wovoka
* *Come and Get Your Love* - 1974
* *One More Time* - 1974
* *Suzi Girl* - 1975

## Keppelings om utens
* Offisjele webside fan Redbone en Pat Vegas
* Cajun Funk with a Touch of Latin Soul. - Skiednis fanRedbone op Mark Guerrero syn side
Erasmuspriis

De **Erasmuspriis** is in priis dy't yn 1958 ynsteld is troch Prins Bernhard foar bysûnder wichtige bydragen op kultureel, sosjaal of sosjaal-wittenskiplike mêd, yn Jeropa en dêrbûten. Klam leit op humanistyske wearden: tolerânsje, kulturele mearfoarmigens en ûndogmatysk, kritysk tinken.

## Priis
De priis is yn 1958 ynsteld troch Prins Bernhard, en wurdt alle jierren takend troch it bestjoer fan de Stifting Praemium Erasmianum. De priis wurdt benammen útrikt as in bekroaning foar eardere prestaasjes. De útrikking is yn it Paleis op 'e Daam yn Amsterdam. De stifting kin in publikaasje oer it wurk fan de priiswinner útbringe, en it mêd krijt oandacht yn it jierferslach fan de stifting. Ferbûn oan de priis is ek in jildbedrach fan, sûnt 2012 €&nbsp;150.000. 

## Priiswinners
* 1958 - It Eastenrykske folk
* 1959 - Karl Jaspers en Robert Schuman
* 1960 - Marc Chagall en Oskar Kokoschka
* 1962 - Romano Guardini
* 1963 - Martin Buber
* 1964 - Union Académique Internationale
* 1965 - Charlie Chaplin en Ingmar Bergman
* 1966 - Herbert Read en René Huyghe
* 1967 - Jan Tinbergen
* 1968 - Henry Moore
* 1969 - Gabriel Marcel en Carl Friedrich von Weizsäcker
* 1970 - Hans Scharoun
* 1971 - Olivier Messiaen
* 1972 - Jean Piaget
* 1973 - Claude Lévi-Strauss
* 1974 - Ninette de Valois en Maurice Béjart
* 1975 - Ernst Gombrich en Willem Sandberg
* 1976 - Amnesty International en René David
* 1977 - Werner Kaegi en Jean Monnet
* 1978 - La Marionettistica Fratelli Napoli Catania, Yves Joly, Tandarica en Bread and Puppet Theatre
* 1979 - Die Zeit en Neue Zürcher Zeitung
* 1980 - Nikolaus Harnoncourt en Gustav Leonhardt
* 1981 - Jean Prouvé
* 1982 - Edward Schillebeeckx
* 1983 - Raymond Aron, Isaiah Berlin, Leszek Kołakowski en Marguerite Yourcenar
* 1984 - Massimo Pallottino
* 1985 - Paul Delouvrier
* 1986 - Václav Havel
* 1987 - Alexander King
* 1988 - Jacques Ledoux
* 1989 - Internationale Commissie van Juristen
* 1990 - John Grahame Douglas Clark
* 1991 - Bernard Haitink
* 1992 - Simon Wiesenthal en Archivo General de Indias
* 1993 - Peter Stein
* 1994 - Sigmar Polke
* 1995 - Renzo Piano
* 1996 - William Hardy McNeill
* 1997 - Jacques Delors
* 1998 - Peter Sellars en Mauricio Kagel
* 1999 - Mary Robinson
* 2000 - Hans van Manen
* 2001 - Claudio Magris en Adam Michnik
* 2002 - Bernd en Hilla Becher
* 2003 - Alan Davidson
* 2004 - Sadiq Jalal al-Azm, Fatima Mernissi en Abdulkarim Soroush
* 2005 - Steven Shapin en Simon Schaffer
* 2006 - Pierre Bernard
* 2007 - Péter Forgács
* 2008 - Ian Buruma
* 2009 - Antonio Cassese en Benjamin Ferencz
* 2010 - José Antonio Abreu
* 2016 - A.S. Byatt, Britsk skriuwer
* 2011 - Joan Busquets
* 2012 - Daniel Dennett
* 2013 - Jürgen Habermas
* 2014 - Frie Leysen
* 2016 - A.S. Byatt, Britsk skriuwer
* 2017 - Michèle Lamont, Kanadeesk sosjolooch
* 2018 - Barbara Ehrenreich, Amerikaansk ûndersykssjoernalist
* 2019 - John Adams, Amerikaansk komponist
* 2021 - Grayson Perry, Britsk keunstner, skriuwer en dokumintêremakker
* 2023 - David Grossman, Israëlysk skriuwer fan berneboeken, romans en essays

## Keppeling om utens
* Webstee fan de Stifting Praemium Erasmianum (nl)